Illejla l-mexxejja tal-UE ltaqgħu biex jivvalutaw l-eżitu tal-elezzjonijiet Ewropej u biex jiddiskutu xi jfissru dawn ir-riżultati għall-UE, kif ukoll biex jinnominaw il-kapijiet il-ġodda tal-istituzzjonijiet Ewropej. L-ewwel u qabel kollox, ninsabu kuntenti ħafna bl-għadd ta' nies li ħarġu jivvutaw, li kien l-ogħla wieħed f'25 sena. Dan juri li l-UE hija demokrazija b'saħħitha, pan-Ewropea, li ċ-ċittadini jimpurtahom minnha. Kull min ser imexxi l-istituzzjonijiet Ewropej, ser ikollu mandat ġenwin mill-poplu. Fl-istess ħin, ser ikollna parlament kemxejn aktar kumpless, li jeħtieġ mill-inqas tliet partijiet biex jiffurmaw maġġoranza. Dan iwassal ukoll biex il-Parlament Ewropew ikun aktar rappreżentattiv. Dan ser jirrifletti diversità ħafna akbar ta' opinjonijiet u sensittivitajiet nazzjonali. Dan huwa eżitu verament demokratiku, u jiena personalment kuntent ħafna bih. Għalija, u ngħid dan anki abbażi tad-diskussjoni tal-mexxejja, dawn ir-riżultati huma sinjal tajjeb għall-UE u għall-futur tagħna bħala Ewropej. Il-maġġoranza l-kbira vvutat għal UE aktar effettiva, aktar b'saħħitha u magħquda, filwaqt li rrifjutat lil dawk li jixtiequ Ewropa dgħajfa. Dan huwa sinjal qawwi. L-Ewropa hija r-rebbieħa f'dawn l-elezzjonijiet. Fil-fatt, hekk kif in-nies saru aktar pro-Ewropej, xi partiti Ewroxettiċi ewlenin abbandunaw l-islogans ta' kontra l-UE tagħhom u ppreżentaw lilhom infushom bħala persuni favur ir-riforma tal-UE. Dan huwa żvilupp pożittiv. M'għandi l-ebda dubju li waħda mir-raġunijiet għalfejn in-nies fil-kontinent ivvutaw għal maġġoranza pro-Ewropea hija wkoll il-Brexit. Billi l-Ewropej qed jaraw xi jfisser il-Brexit fil-prattika, qed jaslu wkoll għal xi konklużjonijiet. Il-Brexit kien tilqima kontra l-propaganda kontra l-UE u l-aħbarijiet foloz. Issa ngħaddu għall-ħatriet u l-kandidati prinċipali. Id-diskussjoni tal-lum ikkonfermat il-qbil milħuq mill-mexxejja fi Frar tas-sena l-oħra, li l-Kunsill Ewropew ser jeżerċita r-rwol tiegħu meta jeleġġi l-president tal-Kummissjoni, li jfisser li – f'konformità mat-Trattati – ma jistax ikun hemm awtomatiċità. Fl-istess ħin, ħadd ma jista' jiġi eskluż: ir-rwol ta' kandidat prinċipali ma jfissirx skwalifika, iżda għall-kuntrarju, jista' jżid l-opportunitajiet tagħhom. It-Trattat huwa ċar: il-Kunsill Ewropew għandu jipproponi, u l-Parlament Ewropew għandu jeleġġi. Għalhekk, il-President futur tal-Kummissjoni għandu jkollu l-appoġġ kemm ta' maġġoranza kwalifikata fil-Kunsill Ewropew kif ukoll ta' maġġoranza tal-Membri tal-Parlament Ewropew. Iddiskutejna wkoll il-bilanċi. Jiġifieri: il-ħtieġa li tkun riflessa d-diversità tal-Unjoni fir-rigward tal-ġeografija, id-daqs tal-pajjiżi, il-ġeneru, kif ukoll l-affiljazzjoni politika. Din ser tkun l-aspirazzjoni ġenwina tagħna. Iżda, kif diġà għedt f'Sibiu, fid-dinja reali jista' jkun diffiċli li jinkiseb bilanċ perfett. Issa ser nidħol f'konsultazzjonijiet mal-Parlament Ewropew, kif previst mit-Trattat. Biex nagħti bidu għal dan il-proċess diġà offrejt li niltaqa' mal-Konferenza tal-Presidenti tal-Parlament Ewropew hekk kif ikunu lesti. B'mod parallel, ser nkompli wkoll il-konsultazzjonijiet tiegħi mal-Membri tal-Kunsill Ewropew kemm dwar il-President futur tal-Kummissjoni kif ukoll dwar il-President futur tal-Kunsill Ewropew u l-Bank Ċentrali Ewropew, kif ukoll ir-Rappreżentant Għoli. Nista' nwiegħed li ser inkun miftuħ u trasparenti kemm jista' jkun. Nittama li, fuq dik il-bażi, inkunu nistgħu nipprovdu ċarezza dwar dawn il-karigi kollha f'Ġunju. Iżda, kif iċċarajt ukoll f'Sibiu: dan jiddependi mhux biss fuq ir-rieda tajba tiegħi, iżda wkoll fuq ir-rieda tajba ta' kull min hu involut. Qabel ma nirrispondi xi mistoqsijiet, nixtieq ngħid li llejla ma ddiskutejniex l-ismijiet, u għalhekk jekk jogħġobkom tistaqsunix dwar l-ismijiet. Ara l-paġna tal-laqgħa